Varma

1998–2010

Varma aloitti toimintansa vuonna 1998, kun Eläke-Sampo ja noin kaksi kolmasosaa Eläke-Varmasta yhdistyivät. Fuusiossa syntyi Suomen suurin työeläkeyhtiö Varma-Sampo. Varma-Sampo muutti nimensä Varmaksi 31.12.2003. Yhtiö halusi painottaa rooliaan itsenäisenä työeläkevakuuttajana ja korostaa suomalaisia juuriaan. Yhtiö oli Suomen suurin työeläkeyhtiö.
Vuonna 2004 Varman toimitusjohtajaksi nimitettiin varatuomari Matti Vuoria hänen edeltäjänsä Paavo Pitkäsen jäädessä eläkkeelle. Ennen nimitystään Vuoria toimi Fortumin hallituksen puheenjohtajana.

2011–

Vuoden 2014 alussa Varman uudeksi toimitusjohtajaksi nousi Risto Murto, kun hänen edeltäjänsä Matti Vuoria jäi eläkkeelle.Murto oli aiemmin toiminut Varman varatoimitusjohtajana.
Vuonna 2015 Varman maksutulo oli 4,6 miljardia euroa, ja yhtiö maksoi eläkkeitä 5,2 miljardia euroa.
Yhtiön sijoitusten arvo oli syyskuun 2016 lopussa 42,4 miljardia euroa. Näistä korkosijoituksia oli 36 %, osakesijoituksia 40 %, kiinteistösijoituksia 9 % ja muita sijoituksia 16 %. Varma sijoitti esimerkiksi yhdessä Elon kanssa TaunusTurm -toimistokiinteistöön Frankfurtin ydinkeskustassa. Sijoitusten keskimääräinen nimellistuotto 10 vuodelta (12/2006-12/2015) oli noin 4,8 %. Vuonna 2016 Varman sijoitukset tuottivat 4,7 prosenttia. Varman sijoitusten arvo vuoden lopussa oli nousi 42,9 miljardista eurosta ja yrityksen vakavaraisuus oli 10,2 miljardia euroa. Varma maksoi asiakkailleen hyvityksinä 121 miljoonaa euroa.
Vuonna 2017 Varman sijoitukset tuottivat 7,8 prosenttia, sijoitusten tuotto vastasi määrältään 3,3 miljardia euroa. Varman sijoitusten arvo nousi 45,4 miljardiin euroon ja vakavaraisuus vahvistui 1,3 miljardilla eurolla 11,5 miljardiin. Joulukuussa 2017 Varman rahastomuotoisten kiinteistösijoitusten arvo oli yhteensä 805 miljoonaa euroa. Varman sijoitusten keskimääräinen reaalituotto 5 vuodessa oli 5,8 prosenttia ja 10 vuodessa 3,0 prosenttia. Varma maksoi asiakkailleen 161 miljoonaa euron hyvitykset. KTI Kiinteistötiedon raportin mukaan Varma oli Suomen neljänneksi suurin kiinteistösijoittaja. Huhti-kesäkuussa 2017 Varma kevensi osakepainoaan viisi prosenttiyksikköä vähentämällä sijoituksiaan yhdysvaltaisissa osakkeissa, syynä presidentti Donald Trumpin yhteistyökyvyttömyys ja siitä seuravat ongelmat. Varma uudisti arvonsa, uudet arvot ovat "rohkeasti, luotettavasti, kestävästi. Ilolla ja intohimolla." 
Alkuvuonna 2019 Varma teki sijoitustuotoissa parhaan puolivuotistuloksensa 20 vuoteen: 6,9 prosenttia eli 3 miljardia euroa.

Organisaatio

Varman hallinnon keskeiset osat ovat yhtiö­kokous, hallintoneuvosto, hallitus ja toimitusjohtaja. Hallinto perustuu työeläkevakuutusyhtiöistä annettuun lakiin sekä listayhtiöiden hallinnointikoodiin. Hallintoperiaatteiden lähtö­kohta on yhtiön perustehtävä: turvata eläkkeet. Lakisääteinen työeläkejärjestelmä on syntynyt valtiovallan ja työmarkkinajärjestöjen sopimuksella, ja siksi työmarkkinajärjestötkin osallistuvat työeläkeyhtiöiden hallintoon.

Hallitus

Loppuvuonna 2018 valittuun Varman hallitukseen kuuluivat puheenjohtaja Jari Paasikivi, varapuheenjohtajat Antti Palola ja Kai Telanne, Riku Aalto, Eila Annala, Johanna Ikäheimo, Rolf Jansson, Ari Kaperi, Jyri Luomakoski, Petri Niemisvirta, Ilkka Oksala, Pekka Piispanen.

Johtoryhmä

Varman johtoryhmään kuuluvat toimitusjohtaja Risto Murron lisäksi Suvi Hintsanen, Tiina Kurki, Pasi Mustonen, Pekka Pajamo, Reima Rytsölä, Katri Viippola ja henkilöstön edustaja Eeva Hautala. Johtoryhmän sihteerinä toimii lakiasiainjohtaja Tuula Kallio. Varman ylimatemaatikko on Pasi Mustonen ja yhtiön ylilääkärinä toimii Jan Schugk.

Sijoitukset

Varma on Suomen suurimpia yksityisiä sijoittajia. Sijoitettavat varat käytetään nykyisten ja tulevien eläkkeiden turvaamiseen. Varma sijoittaa eläkemaksuina keräämänsä varat nykyisiä ja tulevia eläkkeitä varten. Varman sijoitusomaisuus vuonna 2019 on noin 46,5 miljardia euroa, joista 23 % on sijoitettu suomalaiseen yhteiskuntaan. Se sijoittaa pääasiassa korko-, osake- ja kiinteistösijoituksiin sekä hedgerahastosijoituksiin.

Kiinteistöt

Varman kiinteistösijoituksiin kuuluu niin suoria kiinteistösijoituksia Suomessa kuin kotimaisia ja kansainvälisiä kiinteistörahastoja. Varman kiinteistöomaisuus on hajautettu sekä tilatyypeittäin että maantieteellisesti. Varma tarjoaa vuokra-asuntoja, mutta suurin painoarvo on sen omistamilla toimisto- ja liiketiloilla. Vuonna 2019 Varmalla oli yli 4000 vuokra-asuntoa, joista yli puolet sijaitsi pääkaupunkiseudulla.

Kestävän kehityksen osakesalkku

Varma alkoi rakentaa niin kutsuttua kestävän kehityksen osakesalkkua kesällä 2016. Salkussa sijoitetaan yrityksiin, jotka hyötyvät ilmastonmuutoksen torjunnasta, joilla on selkeät tavoitteet ilmastonmuutoksen suhteen tai joille ei tule merkittäviä kustannuksia ilmastonmuutokseen sopeutumisesta. Loppuvuonna 2016 salkun arvo oli noin 300 miljoonaa euroa ja siihen oli valittu mukaan kehittyneiden markkinoiden yrityksiä eri toimialoilta, mukana on sekä teollisia että kuluttajayrityksiä.
Maaliskuussa 2017 Varma voitti salkullaan pohjoismaisten sijoittajien kilpailun sarjassa "paras vastuullisen sijoittamisen teko vuonna 2016". Kilpailun järjesti Institutional Investor -lehti. Varman sijoitussalkku oli myös mukana muiden suurten suomalaisten eläkesijoittajien ohella WWF:n vuonna 2017 tekemässä arvioissa, jossa selvitettiin, kuinka hyvin merkittävimpien eurooppalaisten sijoittajien uusiutuvan energian ja kivihiilisijoitukset ovat linjassa Pariisin ilmastosopimuksen kanssa. WWF Suomen pääjohtaja piti suomalaisten sijoitusta hyvänä. Vuonna 2017 Varman omistamien noteerattujen osakesijoitusten hiilijalanjälki laski 27 prosenttia verrattuna vuoden 2015 lähtötasoon. Tähän pästiin nostamalla vähäpäästöisten toimialojen osuutta ja välttämällä päästöintensiivisiä toimialoja, kuten energia- ja kaivosalaa.
Tammikuussa 2019 Varma kertoi päivittäneensä niin sanottua mustaa listaansa sijoituskohteista, jotka se on kieltänyt itseltään. Tupakkateollisuus ja ydinaseet pääsivät listalle vuonna 2004. Listalla on ollut pitkään myös kiistanalaisia aseita (jalkaväkimiinat, rypälepommit, kemialliset ja biologiset aseet) valmistava teollisuus. Uutena lisäyksenä tulivat yritykset, joiden liikevaihdosta yli 30 prosenttia tulee "kivi- tai ruskohiileen perustuvasta toiminnasta".

Yhteiskuntavastuu

Varma on tukenut jo vuosia Suomen kansallisoopperaa ja -balettia. Vuonna 2016 Varma antoi eri säätiöille yhteensä noin 10 000 euroa, eniten Suomen Teollisuuslääketieteen Edistämissäätiölle.
Varma aloitti aurinkoenergian käytön kiinteistöissään vuonna 2016, jolloin kaksi Helsingissä sijaitsevaa toimistotaloa sai aurinkovoimalat käyttöönsä. Syksyllä 2017 Varma asensi vielä 5000 aurinkopaneelia lisää uusiin aurinkovoimaloihinsa 7 kiinteistössä: Kauppakeskus Willa (Hyvinkää), Panorama Tower -toimistorakennus (Espoo), Rajalla-ostoskeskus (Tornio), Jumalniemen kauppakeskus (Kotka), Palokan marketkiinteistö (Jyväskylä), Salmisaaren Liikuntakeskus (Helsinki) ja Varman oma pääkonttori Helsingissä.
Keväällä 2017 Varman pysäköintihalliin asennettiin latausmahdollisuus 250 sähköautolla. Latauspiste on laajuudessaan yksi maailman suurimpia. Asennuksen toteuttanut Parkkisähkö Oy sai hankkeeseen tuotekehitystukea Tekesiltä.
Varma tukee suomalaisia yritysten kasvua pienten ja keskisuurten yritysten kasvun sparrausohjelma Kasvu Openin ja keskisuurten "scaleup"-yritysten Kasvuryhmä-liikkeen kautta.